Wara l-kriżi tal-COVID-19 u kif imħabbar fl-Istrateġija “Mill-Għalqa sal-Platt”, l-UE beħsiebha żżid il-koordinazzjoni fil-livell Ewropew biex jiġi żgurat li ċ-ċittadini ma jaffaċċjawx skarsezzi tal-ikel matul il-kriżijiet. Il-pjan ta' kontinġenza adottat illum jirrikonoxxi r-reżiljenza ġenerali tal-katina tal-provvista tal-ikel tal-UE, jidentifika nuqqasijiet eżistenti, u jressaq azzjonijiet biex jittejjeb l-istat ta' tħejjija fil-livell tal-UE. Biex tagħmel dan, il-Kummissjoni se tistabbilixxi Mekkaniżmu Ewropew ta' tħejjija u rispons għall-Kriżijiet tas-Sigurtà tal-Ikel (EFSCM), grupp ta' esperti tal-katina tal-provvista tal-ikel ikkoordinat mill-Kummissjoni biex jiskambjaw data u prattiki, kif ukoll isaħħu l-koordinazzjoni. Tagħlimiet meħuda mill-kriżi tal-COVID-19 Il-kriżi tal-COVID-19 ħarġet fid-deher ir-reżiljenza tas-setturi tal-agrikoltura, tas-sajd, tal-akkwakultura u tal-ikel, li evitat li l-kriżi tas-saħħa tirriżulta wkoll fi kriżi tas-sigurtà tal-ikel. Biex tappoġġa dawn is-setturi, l-UE ħadet miżuri eċċezzjonali. Pereżempju, il-politika Agrikola Komuni (PAK) u l-Politika Komuni tas-Sajd (PKS), ipprovdew għodod biex jiġġieldu l-iżbilanċi fis-suq jew il-kwistjonijiet ta' flussi tal-flus tal-produtturi. Barra minn hekk, sabiex jiġi żgurat il-moviment tal-merkanzija u tal-ħaddiema essenzjali fis-suq uniku, il-Kummissjoni stabbiliet korsiji ħodor u ppubblikat linji gwida li ppermettew koordinazzjoni mill-qrib bejn l-Istati Membri ħalli ma jkunx hemm xkiel fil-punti ta' qsim tal-fruntiera. Il-Komunikazzjoni tal-lum tirrikonoxxi li jeħtieġ aktar titjib f'ċertu oqsma biex ikomplu jiġu żgurati l-provvista tal-ikel u s-sigurtà tal-ikel fi żminijiet ta' kriżi. Il-pjan ta' kontinġenza tal-UE għall-provvista tal-ikel u s-sigurtà tal-ikel Fil-kuntest tal-impatt tat-tibdil fil-klima li dejjem qiegħed jikber, u d-degradazzjoni ambjentali fuq il-produzzjoni tal-ikel, kif ukoll ir-riskji relatati mas-saħħa pubblika, it-theddid ċibernetiku jew il-bidliet ġeopolitiċi li jheddu l-funzjonament tal-katina tal-provvista tal-ikel, pjan ta' kontinġenza tal-UE għall-provvista tal-ikel u s-sigurtà tal-ikel huwa rilevanti aktar minn qatt qabel. Dan il-pjan ta' kontinġenza li huwa kruċjali biex jitjieb l-istat ta' tħejjija tal-UE, iħaddan approċċ kollaborattiv bejn il-partijiet pubbliċi u privati kollha li huma parti mill-katina tal-provvista tal-ikel. Mis-settur privat, dan jinkludi, ngħidu aħna, il-bdiewa, is-sajjieda, il-produtturi tal-akkwakultura, il-proċessuri tal-ikel, in-negozjanti u l-bejjiegħa bl-imnut kif ukoll it-trasportaturi u l-professjonisti tal-loġistika. L-awtoritajiet tal-UE, nazzjonali u reġjonali se jkunu wkoll fil-qofol ta' dan il-pjan. Il-pjan innifsu se jiġi mniedi mill-Mekkaniżmu Ewropew ta' Tħejjija u Rispons għall-Kriżijiet tas-Sigurtà tal-Ikel, li għandu jiġi varat mill-Kummissjoni. L-EFSCM se jserraħ fuq grupp ta' esperti, li jgħaqqad flimkien lill-Istati Membri u xi rappreżentanti u atturi minn pajjiżi mhux tal-UE mill-istadji kollha tal-katina alimentari, u fuq sett ta' regoli u proċeduri li jirregolaw il-funzjonament tiegħu. Il-grupp se jiltaqa' perjodikament u f'każ ta' kriżi, mill-aktar fis u kemm-il darba jkun hemm bżonn. Se jiffoka fuq attivitajiet speċifiċi u sett ta' azzjonijiet li għandhom jitlestew bejn nofs l-2022 u l-2024: Kuntest F'Mejju tal-2020, il-Kummissjoni adottat l-Istrateġija “Mill-Għalqa sal-Platt” u l-Istrateġija għall-Bijodiversità. Dawn iż-żewġ strateġiji li jsaħħu lil xulxin b'mod reċiproku, ġew ippreżentati fil-kuntest tal-Patt Ekoloġiku Ewropew biex tkun tista' ssir it-tranżizzjoni lejn sistemi tal-ikel sostenibbli u jiġu indirizzati l-kaġuni ewlenin tat-telfien tal-bijodiversità. L-istrateġija “Mill-Għalqa sal-Platt” ħabbret diversi inizjattivi importanti, fosthom il-pjan ta' kontinġenza għall-iżgurar tal-provvista tal-ikel u s-sigurtà tal-ikel fi żminijiet ta' kriżi u l-adozzjoni, sa tmiem l-2023, ta' leġiżlazzjoni qafas għal sistemi tal-ikel sostenibbli, biex titħaffef aktar it-tranżizzjoni lejn sistema tal-ikel sostenibbli. X'qalu l-Membri tal-Kulleġġ Fi kliem Janusz Wojciechowski, il-Kummissarju responsabbli għall-Agrikoltura: “Il-katina tal-provvista tal-ikel tagħna wriet reżiljenza qawwija matul il-pandemija tal-COVID-19. Ma kien hemm l-ebda skarsezzi tal-ikel għaċ-ċittadini tagħna, u b'hekk ġiet evitata kriżi tal-ikel minbarra dik tas-saħħa. Dan huwa grazzi wkoll għall-Politika Agrikola Komuni tagħna. Fi żminijiet ta' fatturi ta' riskju li qed jevolvu, jeħtieġ li nkunu ppreparati għal kriżijiet futuri li jistgħu jaffettwaw il-provvista tal-ikel u s-sigurtà tal-ikel. Is-sigurtà tal-ikel se tibqa' fil-qalba tal-politiki tagħna. Huwa importanti li s-sistemi tal-ikel tagħna jsiru aktar reżiljenti u aktar sostenibbli. Il-pjan ta' kontinġenza ppreżentat illum jiżgura l-istat ta' tħejjija tal-UE u l-koordinazzjoni bir-reqqa bejn l-UE, l-Istati Membri u s-setturi pubbliċi u privati biex jiġu evitati deċiżjonijiet unilaterali u l-immaniġjar tal-kriżijiet ikun aktar effettiv.” Fi kliem Stella Kyriakides, il-Kummissarju responsabbli għas-Saħħa u s-Sikurezza Alimentari: “L-istrateġija “Mill-Għalqa sal-Platt” hija l-boxxla tagħna lejn sistema tal-ikel reżiljenti u sostenibbli li twassal ir-riżultati fiċ-ċirkostanzi kollha. Ir-rispons straordinarju tal-UE għall-pandemija tal-COVID-19 jurina li l-koordinazzjoni bejn l-Istati Membri kollha, l-istituzzjonijiet tal-UE u l-partijiet ikkonċernati ewlenin hija kruċjali biex jiġu indirizzati sitwazzjonijiet ta' emerġenza. Il-pjan ta' kontinġenza tal-lum se jgħinna nkunu preparati aħjar u niżguraw il-provvista u s-sigurtà tal-ikel fi żminijiet ta' kriżi. Is-saħħa tagħna hija marbuta mad-disponibbiltà u l-kwalità tal-ikel li nieklu, u s-sistemi tal-ikel tagħna ma jistgħux ikunu reżiljenti għall-kriżijiet bħall-COVID-19, jekk ma jkunux sostenibbli.” Fi kliem Virginijus Sinkevičius, il-Kummissarju għall-Ambjent, l-Oċeani u s-Sajd: “Il-pandemija ttestjat ir-reżiljenza tal-katina tal-provvista tal-ikel, u rajna li l-politiki tagħna u l-qafas leġiżlattiv huma sodi. Madankollu rajna wkoll fejn jinsabu l-vulnerabbiltajiet u li hemm lok fejn intejbu l-istat ta' tħejjija tas-sistema tal-ikel tagħna biex din tkun tiflaħ għall-pressjonijiet minn fatturi u riskji esterni. Is-settur tas-sajd u tal-akkwakultura tagħna għandu jlaħħaq ma' ċertu livell ta' dipendenzi u vulnerabbiltajiet marbuta pereżempju max-xokkijiet fil-provvista u fl-imnut. Il-pjan ta' kontinġenza adottat illum jiżgura li aħna lesti nindirizzaw ix-xokkijiet potenzjali, filwaqt li nkomplu l-provvista ta' frott tal-baħar sostenibbli lill-konsumaturi.” Aktar informazzjoni Komunikazzjoni Skeda informattiva Il-Politika Agrikola Komuni (PAK) Il-Politika Komuni tas-Sajd (PKS) Il-miżuri tas-Suq tal-PAK